Document ID: 32014D0366

KOMISIJAS ĪSTENOŠANAS LĒMUMS
(2014. gada 16. jūnijs),
ar ko izveido sadarbības programmu sarakstu un norāda kopējā Eiropas Reģionālās attīstības fonda atbalstu katrai programmai saskaņā ar Eiropas teritoriālās sadarbības mērķi laikposmā no 2014. līdz 2020. gadam
(izziņots ar dokumenta numuru C(2014) 3776)
(2014/366/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi “Eiropas teritoriālā sadarbība” (1) un jo īpaši tās 4. pantu,
pēc apspriešanās ar Eiropas Strukturālo un investīciju fondu koordinācijas komiteju, kas izveidota ar Eiropas Parlamenta un Padomes 2013. gada 17. decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (2), 150. panta 1. punktu.
tā kā:
(1)
Regulas (ES) Nr. 1299/2013 4. panta 1. punktā noteikti vispārējie resursi, kas pieejami Eiropas teritoriālās sadarbības mērķim, un tā sadalījums pārrobežu sadarbībai, transnacionālajai sadarbībai un starpreģionu sadarbībai.
(2)
Atbilstīgi Regulas (ES) Nr. 1299/2013 4. panta 3. punktam Komisija katru dalībvalsti informēja par tai paredzēto daļu pārrobežu un transnacionālās sadarbības kopējā finansējumā, norādot sadalījumu pa gadiem, saskaņā ar kritērijiem un metodēm, kas izklāstītas minētajā pantā.
(3)
Atbilstīgi Regulas (ES) Nr. 1299/2013 4. panta 3. punktam, pamatojoties uz paziņotajām summām, katra dalībvalsts informēja Komisiju par to, vai un kādā veidā tā ir izmantojusi pārvietošanas iespēju, kas noteikta ar minētās regulas 5. pantu, un par tās rezultātā izveidoto līdzekļu sadalījumu starp pārrobežu un transnacionālajām programmām, kurās dalībvalsts piedalās.
(4)
Atbilstīgi Regulas (ES) Nr. 1299/2013 4. panta 4. punktam Eiropas Reģionālās attīstības fonda (ERAF) ieguldījums pārrobežu un jūras baseina programmās saskaņā ar Eiropas Kaimiņattiecību instrumentu (EKI), uz kuru attiecas Eiropas Parlamenta un Padomes Regula (ES) Nr. 232/2014 (3), un saskaņā ar Pirmspievienošanās palīdzības instrumentu (IPA II), uz kuru attiecas Eiropas Parlamenta un Padomes Regula (ES) Nr. 231/2014 (4) būtu jānosaka Komisijai un attiecīgajām dalībvalstīm. Tā kā par summām, kas attiecas uz ERAF ieguldījumu pārrobežu un jūras baseina programmām atbilstīgi EKI līdz šim nav panākta vienošanās, šajā lēmumā noteiktas tikai summas IPA II.
(5)
Regulas (ES) Nr. 1299/2013 4. panta 3. punktā ir noteikts, ka Komisijai būtu jāpieņem lēmums, kurā ir noteikts visu sadarbības programmu saraksts un norādītas kopējā ERAF atbalsta summas katrai programmai.
(6)
Tāpēc jāizveido sadarbības programmu sarakstu un jānorāda kopējā ERAF atbalsta summas katrai programmai,
IR PIEŅĒMUSI ŠO LĒMUMU.
1. pants
Pārrobežu sadarbības programmu saraksts un kopējā summa no kopējā Eiropas Reģionālās attīstības fonda (ERAF) atbalsta katrai programmai ir tāda, kā norādīts I pielikumā.
2. pants
Pārrobežu sadarbības programmu saraksts un kopējā summa no kopējā ERAF atbalsta katrai programmai ir tāda, kā norādīts II pielikumā.
3. pants
Pārrobežu sadarbības programmu saraksts un kopējā summa no kopējā ERAF atbalsta katrai programmai ir tāda, kā norādīts III pielikumā.
4. pants
ERAF ieguldījums pārrobežu programmās saistībā ar Pirmspievienošanās palīdzības instrumentu (IPA II), uz kuru attiecas Regulas (ES) Nr. 231/2014 darbības joma, katrai dalībvalstij ir norādīts IV pielikumā.
5. pants
Šis lēmums ir adresēts dalībvalstīm.
Briselē, 2014. gada 16. jūnijā

Labels: 15
19
5